Ερντογάν: Έλληνες, γλιτώσατε να γίνετε παστά ψάρια

Ο Τούρκος πρόεδρος, Ρετζέπ Ταγίπ Ερντογάν, προκάλεσε για ακόμη μία φορά αναφερόμενος στις πρόσφατες δηλώσεις του Προέδρου της Ελληνικής Δημοκρατίας, Προκόπη Παυλόπουλου σχετικά με τη συνθήκη της Λωζάνης.

«Όσοι θέλουν να φρεσκάρουν τη μνήμη τους ας πάνε να κοιτάξουν την πρόσφατη ιστορία τους. Όσοι εκστομίζουν μεγαλύτερες κουβέντες από το μπόι τους πρώτα να διαβάσουν βιβλία ιστορίας. Ας μάθουν πολύ καλά πως γλίτωσαν να γίνουν παστά ψάρια στο Σαγγάριο, και πως έφυγαν από εδώ πέφτοντας στη θάλασσα», είπε χαρακτηριστικά ο Τούρκος Πρόεδρος.

Οι δηλώσεις έγιναν κατά την διάρκεια της ομιλίας του Ερντογάν στο Σαγγάριο.

Τι είχε δηλώσει ο Π.Παυλόπουλος

Στις 4 Μαρτίου κατά την ανακήρυξη του σε επίτιμο δημότη του δήμου, Πύδνας-Κολινδρού, Πιερίας, ο Προκόπης Παυλόπουλος έστειλε αυστηρό μήνυμα στην Τουρκία επισημαίνοντας τα εξής:

«Τους λέμε, εδώ είμαστε, να ζήσουμε ειρηνικά, δημιουργικά. Τι πιο απλό από το να σεβαστούν το διεθνές δίκαιο, τι πιο απλό από το να σεβαστούν το Δίκαιο της Θάλασσας, τη Συνθήκη της Λωζάνης;

» Μπορεί να μην έχουμε το έδαφος εκείνο το οποίο ιστορικά θα μας αναλογούσε. Ξέρουμε όμως ότι αυτός ο τόπος, αυτή η Ελλάδα, έχει λόγο και υπόσταση στην ΕΕ. Αυτό καλούμε την Τουρκία να κάνει (να σεβαστεί τις Συνθήκες)» είχε δηλώσει ο κ. Παυλόπουλος, καλώντας την Τουρκία να «μετρά το μέλλον της με το μέτρο του πολιτισμού, της δημοκρατίας και της ελευθερίας».

Είχε προσθέσει επίσης ότι «εδώ είμαστε. Διαφορετικά, ξέρουμε να είμαστε και απέναντι. Δεν το θέλουμε, αλλά, αν η ιστορία μας υποχρεώσει, θα το πράξουμε όπως το έκαναν και οι πρόγονοί μας».

Πηγή: πηιλενεςσ / iefimerida.gr